CELEX: C2004/190/06
Language: el
Date: 2004-07-24 00:00:00
Title: Υπόθεση C-150/04: Προσφυγή της Επιτροπής των Ευρωπαϊκών Κοινοτήτων κατά του Βασιλείου της Δανίας που ασκήθηκε στις 23 Μαρτίου 2004

24.7.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 190/3
            
         Προσφυγή της Επιτροπής των Ευρωπαϊκών Κοινοτήτων κατά του Βασιλείου της Δανίας που ασκήθηκε στις 23 Μαρτίου 2004
   Υπόθεση C-150/04
   (2004/C 190/06)
   Η Επιτροπή των Ευρωπαϊκών Κοινοτήτων, εκπροσωπούμενη από τους R. Lyal και S. Tams, με τόπο επιδόσεων στο Λουξεμβούργο, άσκησε ενώπιον του Δικαστηρίου των Ευρωπαϊκών Κοινοτήτων στις 23 Μαρτίου 2004 προσφυγή κατά του Βασιλείου της Δανίας.
   Η προσφεύγουσα ζητεί από το Δικαστήριο:
   
               1.
            
            
               Να αναγνωρίσει ότι το Βασίλειο της Δανίας, έχοντας θεσπίσει και διατηρώντας σε ισχύ ένα σύστημα ασφάλειας ζωής και συντάξεων, κατά το οποίο δικαίωμα φορολογικής εκπτώσεως και απαλλαγής από καταβολές εισφορών (άρθρα 18 και 19 του νόμου περί φορολογίας συντάξεων) παρέχεται αποκλειστικώς για καταβολές εισφορών που πραγματοποιούνται βάσει συμβάσεων συναπτομένων με συνταξιοδοτικά ιδρύματα με έδρα στη Δανία, ενώ δεν παρέχεται καμία τέτοια φορολογική ελάφρυνση για καταβολές εισφορών που πραγματοποιούνται βάσει συμβάσεων συναπτομένων με συνταξιοδοτικά ιδρύματα με έδρα σε άλλο κράτος μέλος (άρθρα 53A και 53B), παρέβη τις υποχρεώσεις που υπέχει από τα άρθρα 39, 43, 49 og και 56 της Συνθήκης περί ιδρύσεως της Ευρωπαϊκής Κοινότητας.
            
         
               2.
            
            
               Να καταδικάσει το Βασίλειο της Δανίας στα δικαστικά έξοδα.
            
         Λόγοι προσφυγής και κύρια επιχειρήματα:
   Η δανική νομοθεσία που αφορά ιδίως εκπτώσεις όσον αφορά καταβολές εισφορών για ασφάλειες ζωής και συντάξεις αντιβαίνει προς τις διατάξεις της Συνθήκης ΕΚ που αφορούν την ελεύθερη παροχή υπηρεσιών, την ελεύθερη κυκλοφορία των εργαζομένων και το δικαίωμα ελεύθερης εγκαταστάσεως, καθώς και την ελεύθερη κυκλοφορία των κεφαλαίων, χωρίς να μπορεί να δικαιολογηθεί από επιτακτικούς λόγους γενικού συμφέροντος, όπως ορίζεται στη νομολογία του Δικαστηρίου.
   Η ελεύθερη παροχή υπηρεσιών (άρθρο 49 ΕΚ)
   Η έλλειψη προσβάσεως στο δικαίωμα εκπτώσεως και απαλλαγής από εισφορές σε αλλοδαπά συνταξιοδοτικά συστήματα έχει ως συνέπεια να εμποδίζει αντισυμβαλλομένους εγκατεστημένους στη Δανία να συνάπτουν συμβάσεις συνταξιοδοτήσεως με συνταξιοδοτικά ιδρύματα που έχουν έδρα σε άλλα πλην της Δανίας κράτη μέλη. Αλλοδαπά συνταξιοδοτικά ιδρύματα αποκλείονται de facto από την προσφορά των υπηρεσιών τους στη δανική αγορά. Επομένως, ο όρος περί εγκαταστάσεως συνιστά περιορισμό του δικαιώματος ελεύθερης παροχής υπηρεσιών από άλλα κράτη μέλη προς τη Δανία.
   Η ελεύθερη κυκλοφορία εργαζομένων και το δικαίωμα ελεύθερης εγκαταστάσεως (άρθρα 39 και 43 ΕΚ)
   Οι δανικοί κανόνες, κατά τους οποίους η καταβολή εισφορών σε αλλοδαπά συνταξιοδοτικά συστήματα δεν δικαιολογεί έκπτωση, πλήττει ιδίως διακινούμενους εργαζομένους και αυτοτελώς εργαζομένους από άλλα κράτη μέλη. Μισθωτοί και μη μισθωτοί, που μεταφέρουν την κατοικία τους στη Δανία και οι οποίοι έχουν ήδη συνάψει συμβάσεις συνταξιοδοτήσεως σε άλλα κράτη μέλη, αναγκάζονται να συνάπτουν νέες συμβάσεις συνταξιοδοτήσεως με συνταξιοδοτικά ιδρύματα που είναι εγκατεστημένα στη Δανία, προκειμένου να αποκτήσουν τα ίδια φορολογικά πλεονεκτήματα όπως αυτά των οποίων δικαιούνται οι εργαζόμενοι που έχουν συνάψει συμβάσεις συνταξιοδοτήσεως εντός της Δανίας.
   Η ελεύθερη κυκλοφορία των κεφαλαίων (άρθρο 56 ΕΚ)
   Ο όρος κατά τον οποίο τα συνταξιοδοτικά ιδρύματα πρέπει να είναι εγκατεστημένα στη Δανία, ως προϋπόθεση για να μπορεί ο ασφαλισμένος να τύχει φορολογικής ελαφρύνσεως, αποτρέπει τους αντισυμβαλλομένους από τη σύναψη συμβάσεων συνταξιοδοτήσεως με συνταξιοδοτικά ιδρύματα εγκατεστημένα σε άλλα κράτη μέλη. Επομένως, οι δανικές διατάξεις έχουν ως συνέπεια να εμποδίζεται η ελεύθερη κυκλοφορία των κεφαλαίων υπό τη μορφή καταβολής εισφορών ή πληρωμής του ασφαλίσματος σε σχέση με συνταξιοδοτικά συστήματα
   Επιτακτικοί λόγοι γενικού συμφέροντος
   
               —
            
            
               Αποτελεσματικός φορολογικός έλεγχος
            
         Ο λόγος εξασφαλίσεως αποτελεσματικού φορολογικού ελέγχου, που προέβαλε η Δανική Κυβέρνηση, δεν μπορεί να δικαιολογήσει τις δανικές διατάξεις περί εκπτώσεως οι οποίες συνιστούν εμπόδιο για τις ανωτέρω ελευθερίες. Οι διατάξεις αυτές αντιβαίνουν προς την αρχή της αναλογικότητας, διότι ο αποτελεσματικός φορολογικός έλεγχος και η πρόληψη της φοροδιαφυγής μπορούν να εξασφαλισθούν με μέτρα λιγότερο περιοριστικά απ' ό,τι οι δανικοί κανόνες, όπως, για παράδειγμα, με το να ζητούνται από τον υποκείμενο στον φόρο οι αναγκαίες πληροφορίες ως προϋπόθεση για να τύχει της εκπτώσεως φόρου ή με τη συνεργασία με τις φορολογικές αρχές άλλων κρατών μελών σύμφωνα με την οδηγία 77/779/ΕΟΚ (1) του Συμβουλίου, της 19ης Δεκεμβρίου 1977, περί της αμοιβαίας συνδρομής των αρμοδίων αρχών των κρατών μελών στον τομέα των αμέσων φόρων.
   
               —
            
            
               Συνοχή του φορoλογικού συστήματος
            
         Η νομολογία του Δικαστηρίου δέχεται ότι η συνοχή ενός φορολογικού συστήματος επιβάλλει να μπορεί το κράτος μέλος, καθόσον οφείλει να αναγνωρίζει δικαίωμα εκπτώσεως για εισφορές σε συνταξιοδοτικά συστήματα που καταβάλλονται εντός άλλου κράτους μέλους, να φορολογεί τα ποσά που καταβάλλονται από τα συνταξιοδοτικά αυτά συστήματα.
   Η συνοχή αυτή, εντούτοις, πρέπει να υφίσταται σε άμεση σχέση με τον συγκεκριμένο υποκείμενο στον φόρο και θα πρέπει να υπάρχει στενότερη συνάρτηση μεταξύ δικαιώματος εκπτώσεως για καταβαλλόμενες εισφορές και φορολογήσεως καταβαλλομένων παροχών.
   Κατά την Επιτροπή, δεν αρκεί μια συμμετρία μεταξύ της από φορολογικής απόψεως αντιμετωπίσεως καταβαλλομένων εισφορών και καταβαλλομένων παροχών όσον αφορά τόσο τα ημεδαπά όσο και τα αλλοδαπά συστήματα,ούτως ώστε να υφίσταται ως προς τα ημεδαπά συστήματα δικαίωμα εκπτώσεως ή απαλλαγής από εισφορές, ενώ οι παροχές φορολογούνται, ως προς δε τα αλλοδαπά συστήματα δεν υφίσταται δικαίωμα εκπτώσεως, αλλά σε αντιστάθμιση δεν φορολογούνται οι καταβαλλόμενες παροχές.
   Το φορολογικό πλεονέκτημα που παρέχεται για τις συνταξιοδοτικές συμβάσεις που συνάπτονται με ημεδαπά συνταξιοδοτικά ιδρύματα συνίσταται πρωτίστως στην αναβολή της φορολογήσεως του ποσού που αντιστοιχεί στις καταβαλλόμενες συνταξιοδοτικές εισφορές. Η αναβολή φορολογήσεως έχει ως συνέπεια ότι τα ημεδαπά συστήματα φορολογήσεως είναι ιδιαιτέρως ελκυστικά, έστω κι αν αργότερα φορολογούνται οι καταβαλλόμενες παροχές. Το γεγονός ότι υπάρχει συμμετρία στη φορολόγηση ουδόλως αντισταθμίζει την έλλειψη φορολογικού πλεονεκτήματος για τα αλλοδαπά συνταξιοδοτικά συστήματα.
   Η Δανία οφείλει να αναγνωρίσει ότι συνταξιοδοτικές συμβάσεις που έχουν συναφθεί με συνταξιοδοτικά ιδρύματα που είναι εγκατεστημένα σε άλλα κράτη μέλη πρέπει να καλύπτονται από τα ίδια φορολογικά πλεονεκτήματα όπως ημεδαπές συνταξιοδοτικές συμβάσεις. Μόνο στις περιπτώσεις κατά τις οποίες η Δανία δεν δικαιούται να φορολογεί καταβαλλόμενες συντάξεις μπορεί να έχει σημασία η λήψη υπόψη του λόγου που ανάγεται στη συνοχή του φορολογικού συστήματος. Η Δανία μπορεί εντούτοις να φορολογεί όλες τις συντάξεις που καταβάλλονται σε αντισυμβαλλομένους στο πλαίσιο ασφαλιστικής συμβάσεως οι οποίοι είναι εγκατεστημένοι στη Δανία, ανεξαρτήτως του αν η σύμβαση έχει συναφθεί στη Δανία ή στην αλλοδαπή. Η Δανία χάνει αυτό το δικαίωμα μόνον αν ο αντισυμβαλλόμενος στο πλαίσιο ασφαλιστικής συμβάσεως μεταφέρει την κατοικία του σε άλλη χώρα.
   Η Επιτροπή θεωρεί επί πλέον ότι η απαιτούμενη συνοχή του δανικού φορολογικού συστήματος δεν αποδεικνύεται από το ότι η Δανία έχει συνάψει συμβάσεις περί διπλής φορολογίας με μια σειρά χωρών, πράγμα που έχει ως συνέπεια ότι η συνοχή αυτή δεν βρίσκεται σε άμεση σχέση με τον συγκεκριμένο υποκείμενο στον φόρο μέσω απόλυτης συναρτήσεως της εκπτώσεως για καταβαλλόμενες εισφορές με τη φορολόγηση καταβαλλομένων παροχών.
   Συμβάσεις περί διπλής φορολογίας που ακολουθούν το OECD πρότυπο συμβάσεων περί διπλής φορολογίας εξασφαλίζουν ότι οι καταβολές συντάξεων δεν φορολογούνται συγχρόνως στη χώρα όπου έχει την κατοικία του ο ασφαλισμένος και στη χώρα όπου είναι εγκατεστημένο το συνταξιοδοτικό ίδρυμα. Από τις συμβάσεις αυτές προκύπτει ότι οι καταβαλλόμενες από συνταξιοδοτικά συστήματα παροχές μπορούν να φορολογούνται μόνο στη χώρα όπου έχει την κατοικία του ο λήπτης της συντάξεως. Οι συμβάσεις αυτές έχουν ως συνέπεια ότι η Δανία παραιτήθηκε από το δικαίωμα φορολογήσεως καταβαλλόμενων από συνταξιοδοτικά ιδρύματα παροχών που είναι εγκατεστημένα στη Δανία. Αυτό ισχύει ανεξαρτήτως του αν για τις καταβαλλόμενες συντάξεις υφίστατο ή όχι δικαίωμα εκπτώσεως στη Δανία. Αντιθέτως, η Δανία μπορεί να φορολογεί όλες τις συντάξεις που καταβάλλονται σε αντισυμβαλλομένους στο πλαίσιο ασφαλιστικής συμβάσεως που έχουν την κατοικία τους στη Δανία, ακόμη κι αν η καταβολή πραγματοποιείται εντός μιας από τις συμβαλλόμενες χώρες.
   Σε άλλες συμβάσεις περί διπλής φορολογίας απαντούν διατάξεις που παρέχουν στους αντισυμβαλλομένους στο πλαίσιο ασφαλιστικής συμβάσεως δυνατότητα εκπτώσεως των εισφορών που καταβάλλουν σε αλλοδαπά ασφαλιστικά συστήματα. Επομένως, όσοι μεταφέρουν στη Δανία την κατοικία τους από μία από τις χώρες αυτές μπορούν να διατηρούν τη συνταξιοδοτική τους ασφάλιση στην πατρίδας τους και να προβαίνουν σε έκπτωση των καταβαλλομένων στα συστήματα εισφορών από το φορολογητέο εισόδημα στη Δανία. Οι περί εκπτώσεως διατάξεις αυτών των συμβάσεων δείχνουν ότι δεν είναι συνεπείς οι δανικοί κανόνες για την ανυπαρξία δικαιώματος εκπτώσεως εισφορών που καταβάλλονται σε αλλοδαπά ασφαλιστικά συστήματα.
   
      (1)  ΕΕ L 336, σ. 15.